A biciklisgázolás miatt nem jogerősen elítélt Murányival erősíthet az MSZP
Beperelték, mert a Fidesz-közeli médiában azzal turnézott, hogy Vona Gábor melegpartikon vett részt, de a tárgyalás után csak ingerült kiabálásra futotta tőle.
A Magyar Nemzet értesülései szerint Murányi Marcellt, a Népszabadság egykori főszerkesztőjét kérheti fel az MSZP kommunikációs igazgatójának. A napilap szerint többen is aggódnak Murányi esetleges leigazolása miatt, mivel az újságírót első fokon, nem jogerősen felfüggesztett szabadságvesztésre ítélték egy közlekedési baleset miatt. A kritikusok szerint ez támadási felületet adhat ellenfeleiknek.

A Magyar Nemzet megkereste Murányi Marcellt, aki annyit mondott, hogy erről a kérdésről nem tud nyilatkozni.

Ahogyan korábban beszámoltunk róla, a tragédia tavaly március 30-án történt a VII. kerületben, Murányi a Rottenbiller utcában ütött el egy kivilágított kerékpárost, majd elhajtott. Később azonban visszatért és jelentkezett a rendőröknél. A kerékpáros csaknem egy hónappal később, április 26-án meghalt a kórházban.  Murányi korábban azt nyilatkozta, nem vette észre, hogy elsodort valakit, csak egy furcsa hangot hallott. Ám amint otthon látta az autó sérülését, visszament a helyszínre. Az ügyben tavaly augusztusban emeltek vádat.
baleset